BRATISLAVA. Ten je spolu s Viktorom K. a Ladislavom P. obžalovaný z trestného činu prijímania úplatku. "Na novembrové pojednávanie súd predvolá znalca obhajoby, ktorý dnes neprišiel, aby sa uskutočnila vzájomná konfrontácia oboch znalcov," povedala pre agentúru SITA hovorkyňa Špeciálneho súdu Katarína Kudjáková.
Informatik dnes súdu predložil znalecký posudok, ktorý vypracoval na základe požiadavky obhajcu Eugena Č. a Viktora K. Ide o analýzu všetkých vymazaných e-mailových správ na zadržaných počítačoch v spoločnosti KAME a obžalovaného Viktora K.
Podľa obžaloby o úplatok 18 miliónov korún (597 491 €) trojica požiadala hlavného svedka, štatutára firmy KAME Maroša Merjavého na jeseň v roku 2002. V tom čase sa jeho firma stala generálnym dodávateľom výstavby nájomných bytov na sídlisku Dargovských hrdinov v Košiciach. Na výstavbu bytov mesto potrebovalo peniaze zo Štátneho fondu rozvoja bývania. Eugen Č., Ladislav P. a Viktor K. za províziu prisľúbili štatutárovi spoločnosti KAME zabezpečiť dotácie v hodnote 181 miliónov korún (viac ako 6 miliónov eur). Štatutár KAME na dohodu pristúpil a v novembri 2002 im podľa obžaloby odovzdal 9 miliónov (takmer 300 000 €) z 18-miliónového úplatku. Onedlho však požiadali aj o druhú polovicu peňazí, podnikateľ ich však odmietol odovzdať. Štatutár KAME sa obrátil na políciu a spolupracoval ako agent. Polícia zadržala Eugena Č. a Ladislava P. 10. marca 2004 priamo pri preberaní milióna korún (33 194 €).